
„Practica est multiplex” avagy a platformalapú munkavégzés mint újabb munkavégzési forma munkajogi vetületei

Kulcsszavak: platform; platformalapú munka; sharing economy; algoritmikus menedzsment; munkajog
Én használom a platformot munkavégzésre vagy a platform használ engem munkaerőként?
A platformalapú munkavégzés korántsem újdonságnak számító és egyáltalán nem homogén jelenségét a munkajogi megközelítésben is többféleképpen vizsgálhatjuk, különböző kérdések mentén. Mennyiben alakul át a munkaerőpiac általa? Mekkora a lefedettsége a munkát végző személyeket érintően? Milyen előnyökkel jár vagy épp milyen hátrányokra szükséges felkészülni? Szükséges-e szabályozni egyáltalán ezt a területet? Miként lehet szabályozni ezt a területet és mire kell figyelemmel lenni?
A pályamunka a platformalapú munkavégzés jellegadó tulajdonságainak – így a (legalább) hárompólusú szerkezet, az automatizált munkamenedzsment vagy algoritmikus menedzsment, információs asszimetria, rugalmasság, bizonytalan jogviszony besorolás – szakirodalmon keresztüli bemutatását követően kitér rá, hogy a nemzetközi és európai, valamint a hazai szabályozó és jogalkalmazási környezet milyen eszközrendszert kínál a platformalapú munkavégzéssel kapcsolatban felmerülő kérdések kezelésére.
A legnagyobb kihívást mégiscsak a platformmunka egyik legnagyobb előnye adja: a rugalmasság, amely egyfelől lehetővé teszi, hogy a felek az atipikus munkaviszonyoknál is szabadabb módon rendelkezzenek a közöttük fennálló munkakapcsolat részleteit illetően, másfelől azonban könnyen kiszolgáltatottá válhat a munkát végző fél, mert a munkajogra jellemző védelem és az azt biztosító garanciák alapvetően hiányoznak.
A jövőbeni szabályozásnak épp emiatt megfelelően azonosítani kell, hogy a platformalapú munkavégzés melyik formájának kereteit kívánja kijelölni, amelyre egy lehetséges választ ad a dolgozat a záró részében: mindenképpen kezelendő a platform mint foglalkoztató fél és a munkavégzéstől függő dolgozó fél viszonya, különös tekintettel arra, hogy a hagyományos felfogás szerinti munkavállaló–önfoglalkoztató megkülönböztetés a platformalapú munkavégzésre csak részben alkalmazható, ugyanis a platform sajátságos jellemzői eltérő megközelítési módot kívánnak, legyen szó ellenőrzésről, átláthatóságról, számonkérhetőségről és felelősségvállalásról egyaránt.
A tanulmány konklúziója, hogy a platformalapú munkavégzés egyes formáinak azon szabályozása elkerülhetetlen, ami megőrzi annak előnyeit, de meg is védi azon személyeket, akik – például – gazdaságilag függnek tőle.



